РЕШЕНИЕ НА КОМИСИЯТА
от 11 март 2009 година
относно дерогации от някои разпоредби на Регламент (ЕО) № 177/2008 на Европейския парламент и на Съвета за установяване на обща рамка за регистрите на предприятията за статистически цели
(нотифицирано под номер C(2009) 1568)
(само текстовете на английски, гръцки, датски, естонски, латвийски, литовски, малтийски, немски, нидерландски, полски, словашки и френски език са автентични)
(текст от значение за ЕИП)
(2009/252/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 177/2008 на Европейския парламент и на Съвета от 20 февруари 2008 г. за установяване на обща рамка за регистрите на предприятията за статистически цели и за отмяна на Регламент (ЕИО) № 2186/93 на Съвета (1), и по-специално член 14 от него,
като взе предвид исканията, отправени от Кралство Белгия, Кралство Дания, Федерална република Германия, Република Естония, Ирландия, Република Гърция, Френската република, Република Латвия, Република Литва, Великото херцогство Люксембург, Република Малта, Кралство Нидерландия, Република Австрия, Република Полша и Словашката република,
като има предвид, че:
(1)
С Регламент (ЕО) № 177/2008 се установи нова обща рамка за регистрите на предприятията изключително за статистически цели, с цел да се поддържа развитието на регистрите на предприятията в хармонизирана рамка.
(2)
В член 14 от Регламент (ЕО) № 177/2008 се предвижда, че когато регистрите на предприятията изискват основно изменение, Комисията може да предостави дерогация по искане на държава-членка за преходен период до не по-късно от 25 март 2010 г. По отношение на селското, горското и рибното стопанство, публичната администрация и отбраната и задължителната социална сигурност, както и допълнителните характеристики, свързани с групите от предприятия, Комисията може да предостави дерогация по искане на държава-членка за преходен период до не по-късно от 25 март 2013 г.
(3)
Някои държави-членки поискаха предоставяне на такива дерогации.
(4)
Предоставянето на тези дерогации изглежда обосновано, тъй като исканията на държавите-членки са базирани на основателната нужда от допълнително адаптиране на техните национални статистически системи,
ПРИЕ НАСТОЯЩОТО РЕШЕНИЕ:
Член 1
Предоставят се дерогации на държавите-членки, изброени в приложението, при условията и съобразно посочените там периоди на действие, за да се даде възможност на посочените държави-членки да приведат националните си статистически системи в съответствие с Регламент (ЕО) № 177/2008.
Член 2
Адресати на настоящото решение са Кралство Белгия, Кралство Дания, Федерална република Германия, Република Естония, Ирландия, Република Гърция, Френската република, Република Латвия, Република Литва, Великото херцогство Люксембург, Република Малта, Кралство Нидерландия, Република Австрия, Република Полша и Словашката република.
Съставено в Брюксел на 11 март 2009 година.